ΚΑΝΟΝΙΣΜΟΣ (ΕΟΚ) αριθ. 1253/81 ΤΗΣ ΕΠΙΤΡΟΠΗΣ της 11ης Μαΐου 1981 περί τροποποιήσεως του κανονισμού (ΕΟΚ) αριθ. 3265/80 όσον αφορά κυρίως ποσότητες βουτύρου που προορίζονται για εξαγωγή στην Πολωνία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 6 παράγραφος 7,

(1) ΕΕ αριθ. L 148 της 28.6.1968, σ. 13.

τον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού γενικών κανόνων που διέπουν τα μέτρα παρεμβάσεως στον τομέα του βουτύρου και της κρέμας του γάλακτος(2), όπως τροποποιήθηκε τελευταία από τον κανονισμό (ΕΟΚ) αριθ. 1272/79(3), και ιδίως το άρθρο 7α,

(2) EE αριθ. L 169 της 18.7.1968, σ. 1.

(3) ΕΕ αριθ. L 161 της 29.6.1979, σ. 13.

Εκτιμώντας:

ότι ο κανονισμός (ΕΟΚ) αριθ. 3265/80 της Επιτροπής(4), όπως τροποποιήθηκε από τον κανονισμό (ΕΟΚ) αριθ. 538/81(5), προβλέπει την προμήθεια 30 000 τόνων βουτύρου από την Κοινότητα στην Πολωνία, πριν από την 1η Ιουλίου 1981·

(4) ΕΕ αριθ. L 342 της 17.12.1980, σ. 28.

(5) ΕΕ αριθ. L 39 της 12.2.1981, σ. 26.

ότι, για να δοθεί συνέχεια σε αίτηση των πωλωνικών αρχών, πρέπει να αυξηθεί η ποσότητα που πρέπει να τεθεί στη διάθεση του γερμανικού οργανισμού παρεμβάσεως και να προσαρμοσθούν, για τη συμπληρωματική ποσότητα, οι προθεσμίες που καθορίζονται στον κανονισμό (ΕΟΚ) αριθ. 3265/80 για την ανάληψη και την εξαγωγή του εν λόγω βουτύρου καθώς και για την τιμή πωλήσεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 3265/80 προστίθεται το ακόλουθο άρθρο 9β:

«Άρθρο 9β

Οι ποσότητες βουτύρου που αναφέρονται στο άρθρο 1 παράγραφοι 1 και 3, συμπληρώνονται με την ποσότητα 2 000 τόνων που τίθενται σε πώληση από τον γερμανικό οργανισμό παρεμβάσεως σύμφωνα με τις ίδιες διατάξεις με εκείνες που προβλέπονται στον παρόντα κανονισμό για την ποσότητα που αναφέρεται στο άρθρο 1 παράγραφος 3, εξαιρουμένων των ιδιαιτέρων ακολούθων όρων:

1. Η εν λόγω συμπληρωματική ποσότητα πωλείται, από τον ψυκτικό θάλαμο, σε τιμή 145 ECU ανά 100 χιλιόγραμμα.

2. Για την εν λόγω ποσότητα:

α) η ασφάλεια εξαγωγής που αναφέρεται στο άρθρο 3 παράγραφος 1, ανέρχεται σε 178 ECU ανά 100 χιλιόγραμμα·

β) η ανάληψη που αναφέρεται στο άρθρο 3 παράγραφος 2 πρώτο εδάφιο πρέπει να πραγματοποιηθεί πριν από την 1η Ιουλίου 1981, η δε ημερομηνία που αναφέρεται στο τρίτο εδάφιο αντικαθίσταται επίσης από την ημερομηνία 1η Ιουλίου 1981·

γ) η εξαγωγή που αναφέρεται στο άρθρο 3 παράγραφος 3 πρέπει να πραγματοποιηθεί πριν από την 1η Αυγούστου 1981.»

Άρθρο 2

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις 11 Μαΐου 1981.

Για την Επιτροπή

Poul DALSAGER

Μέλος της Επιτροπής